Wschodni Timōr, Dymokratyczno Republika Wschodnigo Timoru (tetōm: "Repúblika Demokrátika Timór Loro Sae", portugalsko: "República Democrática de Timor-Leste") je wyspiarske państwo we Azyji połedniowo-wschodnij. Bōło to piyrsze państwo, kere usamostanowiyło sie we XXI stoleciu. Jedzino lōndowo granica Wschodni Timōr mo ze Indōnezyjōm. Wschodni Timōr, kej godo same miano, je rozlygowane we wschodnij tajli wyspy Timōr. Jygo ôdrymbność wźōna sie ôd tygo, co bez dugi czas bōła to kolōnijo Portugalije, a skiż tygo sam wiynkszość ludzi je katolikōma, a niy muzułmanōma kej we sōmsiednij Indōnezyji. We 1975 Portugalczyki ôpuśćōły Wschodni Timōr, nale anektowała go Indōnezyjo. Bez dugi czas miyszkańcy dopōminali sie ô samostanowiyniy. Dziepiyro we 1999 doszło do absztimōngu, we kerym 78,5% miyszkańcōw welowało za samostanowiyniym.